ΓΡΑΠΤΗ ΕΡΩΤΗΣΗ P-0461/99

υποβολή: W.G. van Velzen (PPE) προς την Επιτροπή

(23 Φεβρουαρίου 1999)

Θέμα: Εφαρμογή της οδηγίας για την ηλεκτρική ενέργεια στην Γαλλία

Στις 17 Φεβρουαρίου 1999, στην Βουλή της Γαλλίας διεξήχθη συζήτηση σχετικά με την εφαρμογή της ευρωπαϊκής οδηγίας για την ηλεκτρική ενέργεια. Σύμφωνα με τη Συνθήκη, κάθε κράτος μέλος είναι υποχρεωμένο να ενσωματώσει τις ευρωπαϊκές οδηγίες στην εθνική του νομοθεσία. Η οδηγία για την ηλεκτρική ενέργεια πρέπει να ενσωματωθεί στην εθνική νομοθεσία το αργότερο εως τις 18 Φεβρουαρίου 1999.

1. Είναι ενήμερη η Επιτροπή για τη θέση του Γάλλου Υφυπουργού Pierret που επιθυμεί το ελεγχόμενο άνοιγμα της αγοράς ηλεκτρισμού;

2. Σύμφωνα με ειδήσεις στον Τύπο η νέα πρόταση της γαλλικής κυβέρνησης συνεπάγεται ότι οι επιχειρήσεις δεν θα μπορούν να αλλάζουν προμηθευτή ηλεκτρισμού παρά μόνο μία φορά κάθε πέντε χρόνια. Συμβιβάζεται άραγε η πρόταση αυτή με το άρθρο 19 της οδηγίας για την ηλεκτρική ενέργεια;

3. Επίσης προβλέπεται ότι μόνο παραγωγοί ηλεκτρικής ενέργειας μπορούν να προσφέρουν ηλεκτρισμό, όχι οι έμποροι και οι μεσάζοντες. Συμβιβάζεται άραγε αυτό με το άρθρο 19 της οδηγίας;

4. Ποιες συνέπειες έχει η περιοριστική αυτή στάση της γαλλικής κυβέρνησης για την αμοιβαιότητα και την πλήρη ελευθέρωση της ευρωπαϊκής αγοράς ηλεκτρικής ενέργειας;

5. Ποια μέτρα προτίθεται να λάβει η Επιτροπή εαν διαπιστώσει οτι η γαλλική ρύθμιση δεν συμβιβάζεται πλήρως με την ευρωπαϊκή οδηγία;

Απάντηση του κ. Παπουτσή εξ ονόματος της Επιτροπής

(7 Απριλίου 1999)

1. Η προπαρασκευή της νομοθεσίας με στόχο τη μεταφορά της οδηγίας 96/92/ΕΚ του Κοινοβουλίου και του Συμβουλίου της 29ης Δεκεμβρίου 1996 σχετικά με τους κοινούς κανόνες για την εσωτερική αγορά ηλεκτρικής ενέργειας(1) αποτέλεσε αντικείμενο στενής συνεργασίας μεταξύ των κρατών μελών και της Επιτροπής τόσο σε διμερές όσο και σε πολυμερές επίπεδο. Στο πλαίσιο αυτό, η Επιτροπή έλαβε "το νομοσχέδιο σχετικά με τον εκσυγχρονισμό και την ανάπτυξη των δημόσιων υπηρεσιών στον τομέα του ηλεκτρισμού" της 11ης Δεκεμβρίου 1998. Το νομοσχέδιο αυτό ενεκρίθη, κατά την 1η ανάγνωση, στις 2 Μαρτίου 1999, από την εθνοσυνέλευση, μετά από ορισμένες τροποποιήσεις τις λεπτομέρειες των οποίων ακόμη δεν γνωρίζει η Επιτροπή. Το νομοσχέδιο θα πρέπει ακόμη να εξετασθεί από τη Γερουσία.

2. Η οδηγία δεν αποφαίνεται για τα θέματα διάρκειας των συμβάσεων εφοδιασμού με ηλεκτρική ενέργεια που εμπίπτουν, σύμφωνα με την Επιτροπή, στο πεδίο της συμβασιακής ελευθερίας και, ενίοτε, στους κανόνες ανταγωνισμού της συνθήκης ΕΚ. Η Επιτροπή πληροφορήθηκε πρόσφατα την έγκριση, κατά την ψηφοφορία πρώτης ανάγνωσης στην εθνοσυνέλευση, τροπολογίας που επιβάλει ελάχιστη διάρκεια τριών ετών για τις συμβάσεις μεταξύ εταιρειών και φορέων παροχής ηλεκτρικής ενέργειας. Η υποχρεωτική επιβολή ελάχιστης διάρκειας θα μπορούσε να θεωρηθεί αδικαιολόγητος περιορισμός του ανοίγματος των αγορών που προβλέπει η οδηγία 96.92/ΕΚ καθώς και παράβαση των άρθρων 5, 85 και 90 της συνθήκης ΕΚ. Η Επιτροπή θα λάβει επίσημη θέση εάν η τροπολογία εγκριθεί οριστικά με την ολοκλήρωση της αντίστοιχης νομοθετικής διαδικασίας.

3. Η οδηγία δεν προβλέπει ουδεμία υποχρέωση για τα κράτη μέλη σε ό,τι αφορά την αναγνώριση των δραστηριοτήτων φορέων χονδρικής διάθεσης ηλεκτρικής ενέργειας και ενδιαμέσων φορέων διάθεσης ηλεκτρικής ενέργειας επειδή θεωρείται τα θέματα αυτά καλύπτονται από την επικουρικότητα.

4. Η οδηγία υποχρεώνει τα κράτη μέλη να εγγυηθούν αρχικά το άνοιγμα της αγοράς της ηλεκτρικής ενέργειας κατά 26,48 %. Τα κράτη μέλη μπορεί να υπερβούν το όριο αυτό δίχως εντούτοις να έχουν ανάλογη υποχρέωση. Σε ό,τι αφορά τη ρήτρα της αμοιβαιότητας, η Επιτροπή θα αποφανθεί υπό τις προϋποθέσεις που καθορίζει το άρθρο 19 της οδηγίας και εφόσον παραπεμφθεί το θέμα σε αυτήν από κάποιο κράτος μέλος.

5. Η Επιτροπή εν τοιαύτη περιπτώσει θα αντιδρούσε, όπως εξάλλου θα αντιδρούσε και σε κάθε περίπτωση μη συμμόρφωσης προς τις διατάξεις ευρωπαϊκής οδηγίας, με προειδοποιητική επιστολή και ενδεχομένως διαδικασία παράβασης.

(1) ΕΕ L 27 της 30.1.1997.